Meer as 20 Spar-winkels se deure tydelik gesluitArgieffoto (Foto: Spar) Die departement van arbeid het Vrydag die Spar Gilde se besluit verwelkom om die lidmaatskap van die Giannacopoulos Group op te skort weens verskeie oortredings, waaronder nienakoming aan arbeidswetgewing en die nasionale minimum loon. Die departement het in ŉ verklaring gesê hy het verskeie klagtes in Mei vanjaar ontvang oor arbeidswetgewingoortredings by Spar-winkels landswyd. “Tydens die ondersoek het dit aan die lig gekom dat al die oortredings by winkels plaasgevind het wat deur mnr. Giannacoupolous besit word. Die departement het ŉ gesamentlike inspeksie gehou op 30 Mei 2019.” Volgens die departement is die inspeksie gehou by nege winkels in Gauteng en een in Noordwes. Bewerings sluit in ŉ versuim deur die werkgewer om kontrakte uit te reik aan werknemers, lang werksure sonder oortydbetaling, geen ekstra betaling vir werk op Sondae of openbare vakansiedae nie, onwettige aftrekkings van salarisse en ŉ versuim om maandeliks ŉ verslag in te dien by die Werkloosheidsversekeringsfonds (WVF). ŉ Kennisgewing is aan die Giannacopoulos Group uitgereik, maar volgens die departement het Giannacopoulos versuim om die situasie reg te stel. Adv. Michael Msiza, die departement se hoofinspekteur in Gauteng, het gesê hulle het “alles in hul vermoë gedoen” om Giannacopoulos tegemoet te kom, maar dit was tevergeefs. Msiza sê die Giannacopoulos Group het ŉ skuldverpligting van R13 miljoen wat aan werknemers oorbetaal moet word vir, onder andere, onwettige aftrekkings, nienakoming aan die minimum loon en oortyd. Verskeie Spar-winkels, wat aan die Giannacopoulos Group behoort, het Vrydag sy deure gesluit. Spar sal na verwagting weer die winkels oopmaak sodra ŉ hofbevel vandeesweek bekom is. Spar het in ŉ kennisgewing aan handelaars gesê hy skort die groep se lidmaatskap op. Die Giannacopoulos-familie het in ŉ mediaverklaring, kort ná Spar met regstappe begin het, gesê Spar se optrede is betreurenswaardig en gesê hy doen ook stappe om die kwessie op te los.